DA Den Europæiske Unions Tidende C 289/29

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 289/16)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»CHOURIÇO AZEDO DE VINHAIS« eller »AZEDO DE VINHAIS« eller »CHOURIÇO DE PÃO DE VINHAIS«

EF-nr.: PT/PGI/005/0458/20.04.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Gabinete de Planeamento e Políticas Adresse: Rua Padre António Vieira, n.o 1-8o P-1099-073 Lisboa Tlf. (351) 213 819 300 Fax (351) 213 876 635 E-mail: gppaa@gppaa.min-agricultura.pt

2. Ansøgende sammenslutning:

Navn: ANCSUB — Associação Nacional de Criadores de Suínos de Raça Bísara Adresse: Edifício da Casa do Povo — Largo do Toural P-5320-311 Vinhais Tlf. (351) 273 771 340 Fax (351) 273 770 048 E-mail: ancsub@bisaro.info Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.2: Kødprodukter (opvarmet, saltet, røget)

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn: »CHOURIÇO AZEDO DE VINHAIS« eller »AZEDO DE VINHAIS« eller »CHOURIÇO DE PÃO DE VINHAIS«.

4.2. Beskrivelse: Røget pølse fremstillet af kød fra svin af bísaro-racen eller krydsninger hermed (mindst 50 % bísaro-F 1-dyr, der er opdrættet ved krydsning af racerene, stambogsregistrerede bísaro-svin, med svin af andre racer). Der tilsættes desuden lokalt hvedebrød og olivenolie fra Trás-os-Montes (som begge er vigtige for produktets særlige smag, aroma og konsistens). Disse ingredienser fyldes i svinetyktarm, hvis ene ende forinden er bundet eller syet sammen, og hvis vrangside derefter er vendt ud, hvorefter der bindes endnu en eller to knuder. Efter fyldning lukkes tarmens anden ende med bomuldsgarn. Pølsen er cylinderformet, 20-25 cm lang, og dens diameter er mellem 7 og 10 cm. Den har en gulbrun farve. Massen har også en gulbrun farve og en homogen skæreflade. Den færdige pølses vægt er på omkring 300 gram.

4.3. Geografisk område: Under hensyn til den traditionelle fremstillingsmetode, dyrenes foder, den lokale knowhow med hensyn til opdræt, de jordbundsforhold, der er nødvendige for produktion af det foder, som anvendes til produktion af svin af særlig høj kvalitet i dette særlige område (hvor svinene af bísaro-racen ikke blot fødes, men også opdrættes, opfedes, slagtes, opskæres og krydses med andre racer) er produktionsområdet for chouriço azedo de Vinhais begrænset til kommunerne Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais, i distriktet Bragança og kommunerne Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar og Vila Real i distriktet Vila Real. Som følge af de særlige klimatiske betingelser, der kræves for at kunne fremstille chouriço azedo de Vinhais, producenternes knowhow og de lokale fremstillingsmetoder, er det geografiske forarbejdningsområde begrænset til kommunerne Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais i distriktet Bragança

4.4. Bevis for oprindelse: Chouriço azedo de Vinhais kan kun fremstilles i behørigt godkendte forarbejdningsvirksomheder i det nævnte geografiske område. Hele forarbejdningsprocessen er underkastet strenge kontrolprocedurer, der sikrer produktet fuld sporbarhed. Råvaren er kød fra svin af bísaro-racen, der er opført i det zootekniske register for racen, eller fra krydsninger (F 1), hvor et af forældredyrene er af bísaro-racen og er opført i det zootekniske register for voksne dyr. Svinene skal være opdrættet på traditionelle halvekstensive bedrifter med kapacitet til at producere traditionelt foder. Det skal bemærkes, at svinene æder betragtelige mængder kastanjer, hvilket giver kødet særprægede og karakteristiske organoleptiske egenskaber. Svinene slagtes på godkendte slagterier og opskæres i godkendte virksomheder i det geografisk afgrænsede produktionsområde. Produktforarbejdningen kan kun finde sted i virksomheder, der er godkendt af kontrolorganet og producentsammenslutningen. Hver enkelt pølse forsynes med et nummereret certificeringsmærke, der gør det muligt at spore produktet helt tilbage til den landbrugsbedrift, hvor det har sin oprindelse. I hvert led af produktionskæden er det muligt at fastslå produktets oprindelse ved hjælp af det identifikationsnummer, der skal fremgå af certificeringsmærket.

4.5. Fremstillingsmetode: Magert kød og kød fra hovedet og slaget samt brystflæsk skæres op i mellemstore stykker, som koges i vand tilsat salt og findeles mens de endnu er varme. Brødet skæres i tynde skiver med skorpe på og blødes op i det vand, som kødet er kogt i. Denne blanding tilsættes krydderier, det udskårne kød, olivenolie, sød paprika og hvidløg. Når blandingen er tilpas krydret, fyldes den straks i svinetarm. Herefter røges pølserne ved svag ild med anvendelse af ege- og/eller kastanjetræ. Denne proces varer mindst fire uger. Chouriço azedo de Vinhais sælges i hele stykker, og pakkes altid i det afgrænsede geografiske område. Til pakningen anvendes der et særligt materiale, som er uskadeligt og inert, når det kommer i kontakt med produktet. Pakningen kan foregå i normal eller kontrolleret atmosfære, eller der anvendes vakuumpakning. Af hensyn til sporbarhed og kontrol og for at forhindre, at der sker ændringer af produktets smagsegenskaber og mikrobiologiske karakteristika, kan pakningen kun finde sted i det afgrænsede produktionsområde.

4.6. Tilknytning: Forskellige dyreskulpturer og henvisning til afgifter på grise og biprodukter heraf i forskellige kommuneregistre i området viser, at svineavl har haft stor betydning i dette område i meget lang tid. Produktets tilknytning til det geografiske område hænger sammen med dyreracen (lokal race), det lokale foder til dyrene, og den viden og kunnen, der kræves ved udvælgelse af kødstykkerne, den skånsomme og gradvise røgning med regionalt træ og lagringen i meget kolde og tørre omgivelser i regionen.

4.7. Kontrolorgan:

Navn: Tradição e Qualidade — Associação Interprofissional para Produtos Agro-Alimentares de Trás-os-Montes Adresse: Av. 25 de Abril, 273 S/L P-5370-202 Mirandela Tlf. (351) 278 261 410 Fax (351) 278 261 410 E-mail: tradição-qualidade@clix.pt

Mærket »Tradição e Qualidade« opfylder kravene i normen 45011:2001.

4.8. Mærkning: Mærkningen skal omfatte følgende: »Chouriço azedo de Vinhais — Indicação Geográfica Protegida«, samt EU-logoet og logoet for Vinhais-produkterne, som er gengivet nedenfor. Desuden mærkning med certificeringsmærket, der altid skal omfatte produktets navn og betegnelse, navnet på kontrolorganet og løbenummeret (numerisk eller alfanumerisk kode, der gør det muligt at spore produktet).

(1) EUT L 93 af 31.3.2006, s. 12.